### Beslutningstema

I denne sag godkender Socialudvalget sagsbehandlingsfrister på det specialiserede børne- og ungeområde samt godkender sagsbehandlingsfrist ved henvisning til VISO på det specialiserede sociale område.

### Sagsfremstilling

Ifølge retssikkerhedsloven skal kommunerne behandle ansøgninger om hjælp og støtte så hurtigt som muligt, for at afgøre, om der er et hjælpebehov og i så fald hvilken indsats der skal iværksættes. På de enkelte sagsområder skal der derfor fastsættes frister for, hvor lang tid der må gå, fra en ansøgning om hjælp er modtaget, til afgørelsen skal være truffet. Den angivne sagsbehandlingsfrist dækker sagsbehandlingstiden, efter der foreligger komplet ansøgningsmateriale.

Sagsbehandlingsfrister på Børne- Familie og Ungeområdet

Sagsbehandlingsfristerne på området er gennemgået og paragraffer er tilrettet efter barnets lov. Der er ikke ændringer i forhold til de foregående frister.

Sagsbehandlingsfristerne er i tråd med Tønder Kommunes Servicestrategi og fristerne fremgår af det vedlagte bilag.

Fastsættelse af sagsbehandlingsfrist ved henvisning til VISO på det sociale område

VISO er en national videns- og specialrådgivningsfunktion, der er forankret i [adresse] og Boligstyrelsen. Det er fastsat i Serviceloven §13 og barnets lov §§165 og 166, at:

* VISO bistår kommuner og borgere med gratis vejledende specialrådgivning i de mest specialiserede og komplicerede enkeltsager (rådgivningsforløb)
* VISO yder gratis vejledende udredning til kommuner og borgere i de få mest sjældent forekommende specielle og komplicerede enkeltsager (udredningsforløb)

Opstart af VISO-forløb sker ved at kommunen retter henvendelse til VISO, hvorefter VISO træffer afgørelse om, hvorvidt de opstarter et forløb. VISO's afgørelse kan ikke indbringes for Ankestyrelsen.

Det betyder, at VISO ikke er bundet af kommunens henvisning, men selv træffer afgørelse om hvorvidt de vil opstarte et forløb, som de også selv bestemmer indholdet af. Borgeren kan også selv kontakte VISO og modtage råd- og vejledning om forhold i hjemmet.

I Tønder Kommune bruges inddragelse af VISO som et vigtigt og anvendt fagligt greb, når der er voksne borgere eller børn og unge i særligt komplicerede problemstillinger, hvor der kan være behov for specialrådgivning eller supplerende udredning for at tilbyde rette indsats. Henvendelser til VISO sker som udgangspunkt altid i dialog med borger/partsrepræsentant/forældre.

Hvornår skal Tønder Kommune træffe afgørelse

Når det drejer sig om rådgivningsforløb, foregår henvendelsen dialogbaseret og der skal ikke træffes afgørelse om hvorvidt kommunen henviser til VISO.

Når en borger anmoder om at blive henvist til udredning i VISO, skal kommunen derimod træffe afgørelse om der henvises til VISO. Der skal både træffes afgørelse hvis kommunen vælger at henvise til udredning i VISO eller vælger at afslå en ansøgning om udredning hos VISO. Det er i forbindelse med afgørelse om henvisning til udredning i VISO, der skal besluttes en sagsbehandlingsfrist.

Udredning betyder, at der er et ønske om test, interview og/eller observationer der udmunder i en udredningsrapport.

Kommunen skal i deres afgørelse tage højde for, at VISO kun bør inddrages i ”de få mest sjældent forekommende specielle og komplicerede enkeltsager, hvor den fornødne ekspertise ikke kan forventes at være til stede i den enkelte kommune eller i regionens tilbud”. Det er fortsat VISO der i sidste ende beslutter, hvorvidt de vil indgå i et forløb.

Anbefaling til sagsbehandlingsfrister

Administrationen vurderer, at der ved en anmodning om udredning i VISO, typisk vil være tale om voksne borgere eller børn/unge, som kommunen har et indgående kendskab til i forvejen. Det vurderes derfor, at der i de fleste tilfælde ikke vil være behov for en betydelig forudgående sagsbehandling, førend der kan træffes afgørelse.

Det vurderes, at en sagsbehandlingsfrist på 4 uger er rimelig under hensyn til øvrig sagsbehandling.

Sagsbehandlingsfrister offentliggøres på [adresse] hjemmeside, så den enkelte borger kan orientere sig om fristerne.

### Lovgrundlag

Servicelovens § 13. stk. 2 og barnets lov § 166.

### Indstilling Fagchefen for Politik og Strategi indstiller,

|  |  |
| --- | --- |
| at | sagsbehandlingsfristerne for Børn, Familie og Ungeområdet godkendes, |
| at | sagsbehandlingsfristerne ved henvisning til VISO godkendes, |
| at | indstillingen videresendes til Økonomiudvalget og Kommunalbestyrelsen, og |
| at | sagen efterfølgende sendes til orientering i Handicaprådet. |

Beslutning fra Socialudvalget, 5. november 2024, pkt. 7:

Indstillingerne anbefales.

Beslutning fra Økonomiudvalget, 21. november 2024, pkt. 9:

Indstillingen anbefales.

### Beslutning

Indstillingen godkendt.